Vrystaat Kunstefees uitgestel | Netwerk24
Vrystaat Kunstefees uitgestel
Deur Cheréne Pienaar 19 Maart 2020 09:49
Hoewel daar nog nie op 'n nuwe datum besluit is nie, sal die Vrystaat Kunstefees en die Vrystaat Klank en Klassique nou vir seker eers later vanjaar plaasvind.
Wilson Dunster en Elize Cawood in die tragikomedie Narkose verlede jaar op die Vrystaat Kunstefees. Foto: FJ Potgieter
Netwerk24 Foto: FJ Potgieter
Dr. Ricardo Peach, direkteur van die Vrystaat Kunstefees, sê die kunstefeesraad het ná deeglike oorlegpleging Woensdagmiddag besluit om die Vrystaat Klank en Klassique, wat in Mei aangebied sou word, en die Vrystaat Kunstefees (Junie/Julie) in 'n latere stadium vanjaar te hou.
Die datums sal eers bevestig kan word wanneer sekerheid oor die nasionale gesondheidsplan en beskikbaarheid van die kampusgeriewe bekend is.
Dié besluit kom enkele dae nadat die Klein Karoo Nasionale Kunstefees (KKNK) afgestel is.
Die Wêreldgesondheidsorganisasie (WGO) versoek alle lande om 'n omvattende plan volgens hul eie omstandighede in werking te stel wat gemik is op die beste moontlike beperking van die verspreiding van die virus.
"Ons is egter in 'n bevoorregte posisie dat ons tyd het om nuwe planne te maak en ons in die volgende maande by die uitwerking van Covid-19 aan te pas," sê Peach.
Volgens hom is dit te verstane dat die uitstel van die feeste 'n teleurstelling is, maar hulle is genoodsaak om verantwoordelik op te tree teenoor die gemeenskap en wat die pandemie-beperkings betref.
"Dit is ons voorneme om net sulke goeie feeste in 'n nuwe tydgleuf aan te bied en ons nooi julle uit om later die klassiekemusiek-fees en die kunstefees mee te maak."